કોંગ્રેસ ઉપાધ્યક્ષ રાહુલ ગાંધી જ્યાં એક તરફ ઉત્તર ગુજરતના પ્રવાસે છે, ત્યાં બીજી બાજુ વરિષ્ઠ કોંગ્રેસ નેતા સામ પિત્રોડા પણ રાજ્યમાં ઠેર-ઠેર જનતાના મેનિફેસ્ટો માટે ફરી રહ્યાં છે. આ જ શ્રેણીમાં તેમણે સોમવારે સુરતની મુલાકાત લીધી હતી. સુરતના સાયન્સ સિટી સેન્ટર ખાતે તેમણે વેપારીઓ અને અન્ય પ્રોફેશનલ્સ સાથે મુલાકાત કરી હતી અને જનતાના મેનિફેસ્ટો અંગે વાત કરી હતી. તેમણે કહ્યું હતું કે, મેનિફેસ્ટો લખવાની પ્રોસેસને ઇન્સ્ટિટ્યૂશનલાઇઝ કરવા માટે હું અહીં આવ્યો છું. લોકો સાથે વાત કરું, સાંભળું કે તેઓ શું ઇચ્છે છે અને એ પ્રમાણે મેનિફેસ્ટો તૈયાર કરીએ. આ માટે અમે પાંચ દિવસનો કાર્યક્રમ ઘડ્યો અને આ દરમિયાન જુદા-જુદા પાંચ શહેરોની મુલાકાત લીધી. અત્યાર સુધીમાં લગભગ અઢી હજાર લોકો સાથે વાતો કરી.